Olyannal tér vissza a Top Gear-csapat, ami eddig senkinek nem jött össze
Jeremy Clarksonék összehozták, amire az egész autós világ vár tavaly óta: egymásnak eresztették a Ferrari, a McLaern és a Porsche hibrid csúcsmodelljét.
Legutóbb akkor hallottunk Jeremy Clarkson és a Top Gearből elvándorolt műsorvezető-társai felől, amikor bejelentették, hogy leszerződtek az Amazon Prime-hoz. Lapértesülések szerint a trió tagjai szezononként 6 és 10 millió font közötti összeget kapnak három éven keresztül, ezalatt pedig 36 részt kell leforgatniuk. Hogy pontosan mi lesz az új műsor neve, azt hivatalosan még nem jelentették be, annyit viszont iparági szakértők elárultak, hogy a műsorvezetők gázsijával együtt az Amazon 160 millió fontot szán az összköltségvetésre.

Ez jóval több, mint amiből a Top Gear készült, így valószínűleg egy minden eddiginél grandiózusabb és látványosabb autós műsorra számíthatunk. Ezt bizonyítja Jeremy Clarkson tegnapi Twitter-posztja is, amit abból az apropóból töltött fel, hogy elkezdték forgatni az első részt. A képen a három műsorvezető és a stáb mellett a Ferrari, a McLaren és a Porsche hibrid csúcsmodellje látható, ami igazi kuriózumnak számít, eddig ugyanis senki nem forgatott velük összehasonlító tesztet. Egyébként erre állítólag éppen a Top Gear készült, mielőtt a botrány kirobbant, de végül videós anyag nem, csak cikkek készültek róluk.

A most közzétett fénykép másik érdekessége, hogy az autós videóiról híres Chris Harris, brit autós újságíró is közzétett egy fotót Instagramon ugyanerről a három autóról, ami újabb találgatásokra adhat okot.

A BBC 2015 márciusában rúgta ki a Top Gear egyik műsorvezetőjét, Jeremy Clarksont, mert bántalmazta a program egyik producerét. A kirúgott sztár még egy egészen meglepő helyről is kapott állásajánlatot, a kirúgás pedig akkora közfelháborodást váltott ki, hogy még a BBC vezérigazgatóját, Lord Tony Hallt is védelem alá kellett helyezni, ugyanis halálosan megfenyegették. A produkció műsorvezetőinek nem kellett sokáig állást keresgélniük, júliusban az Amazon Prime digitális műsorszolgáltató szerződtette le őket. A napvilágra került információk szerint ráadásul nem is jártak rosszul a váltással, új munkaadójukkal a világ egyik legjobb üzletét köthették meg.
Jeremy Clarkson Richard Hammond James May Top Gear